Temeljem članka 55a. stavak 2. točke 2. i 10. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.) i članka 3. stavak 1. podstavak 1. Ugovora o poslovnoj suradnji u kreditiranju turističkog sektora na području Osječko-baranjske županije od 30. srpnja 2021. godine sklopljenog između Osječko-baranjske županije i Zagrebačke banke d.d., a u svezi Zaključka o poslovnoj suradnji Osječko-baranjske županije sa Zagrebačkom bankom d.d. u kreditiranju turističkog sektora na području Osječko-baranjska županije ("Županijski glasnik" broj 9/21.), Župan Osječko-baranjske županije objavljuje
JAVNI POZIV

za prikupljanje zahtjeva za kreditiranje turističkog sektora
na području Osječko-baranjske županije
1. KORISNICI KREDITA
· fizičke osobe - obiteljska poljoprivredna gospodarstva (OPG) u sustavu PDV-a,
· trgovačka društva i
· obrtnici 

koji su registrirani za obavljanje turističke djelatnosti, sa sjedištem odnosno prebivalištem na području Osječko-baranjske županije, te obavljaju turističku djelatnost na području Osječko-baranjske županije.

2. NAMJENA KREDITA
Kratkoročni krediti za financiranje:
· pripreme turističke sezone tekuće godine i
· financiranje ostalih ulaganja u turizmu.
Dugoročni krediti za:
· kupnju, izgradnju uređenje, adaptaciju, rekonstrukciju, dogradnju, opremanje apartmana, soba, kampova, ugostiteljskih i sportskih objekata, bazena i sl.,
· kupnju plovila i opreme i
· refinanciranje postojećih kredita korištenih za ulaganje u gore navedene namjene.
3. VISINA KREDITA
· najniži iznos pojedinačnog kratkoročnog kredita iznosi 10.000,00 kuna,
· najviši iznos pojedinačnog kratkoročnog kredita iznosi 250.000,00 kuna,
· najniži iznos pojedinačnog dugoročnog kredita iznosi 50.000,00 kuna i
· najviši iznos pojedinačnog dugoročnog kredita iznosi 1.000.000,00 kuna.

Konačnu odluku o odobrenju i visini kredita donosi Banka, ovisno o kreditnoj sposobnosti Korisnika kredita i kvaliteti projekta.

4. VALUTA KREDITA
· krediti se odobravaju u kunama.
5. KAMATNA STOPA
Redovna kamatna stopa za Korisnike kredita: 3,00%, godišnje, fiksna.
Osječko-baranjska županija subvencionira dio redovne kamatne stope s 2 postotna poena godišnje, fiksno.
Korisnik kredita podmiruje razliku do visine ukupne redovne kamatne stope.

Korisnik kredita obvezuje podmiriti kamatu u cijelosti za vrijeme korištenja kredita i za vrijeme počeka.

Za subvencionirani dio kamate Banka će Osječko-baranjskoj županiji ovisno prema ugovorenoj dinamici naplate kamate od Korisnika kredita, dostavljati obračun kamate do 10-tog u mjesecu za prethodno obračunsko razdoblje. 

Osječko-baranjska županija uplaćuje obračunati iznos subvencionirane kamate do 15-tog u mjesecu, za prethodno obračunsko razdoblje.

Kamata se obračunava i naplaćuje sukladno Pravilniku o obračunu kamate i drugim internim aktima Banke.

Zatezna kamata: u visini zakonske zatezne kamate.
Subvencionirana kamata odobrava se kao de minimis potpora sukladno odredbama Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore i Uredbe Komisije (EU) 2020/972 od 2. srpnja 2020. o izmjeni Uredbe (EU) br. 651/2014 u pogledu njezina produljenja i odgovarajućih prilagodbi s obzirom na namjenu odobrenog kredita.
6. ROK I NAČIN KORIŠTENJA KREDITA
Rok korištenja:

· kratkoročnih kredita može biti do 6 mjeseci od dana sklapanja Ugovora o kreditu s Korisnikom kredita a
· dugoročnih kredita može biti do 12 mjeseci od dana sklapanja Ugovora o kreditu s Korisnikom kredita. 

Kratkoročni kredit se koristi odjednom ili sukcesivno, na temelju naloga za isplatu potpisanih od ovlaštene osobe Korisnika kredita, popraćenih odgovarajućom dokumentacijom iz koje je moguće utvrditi svrhu isplate, isplatom na račun prodavatelja/dobavljača/Korisnika kredita.

Dugoročni kredit se može koristiti na temelju naloga za isplatu potpisanih od ovlaštene osobe Korisnika kredita, popraćenih odgovarajućom dokumentacijom iz koje je moguće utvrditi svrhu isplate (računi, predračuni, kupoprodajni ugovor, ugovor o isporuci ili kupnji i dr.).
Sredstva kredita isplaćuju se direktno na račun prodavatelja/dobavljača/izvođača radova, odnosno drugog vjerovnika, na temelju navedene dokumentacije za namjensko korištenje kredita.
Korisnik kredita dužan je kredit koristiti isključivo za svrhu za koju je kredit odobren pridržavajući se pri tom relevantnih pozitivnih propisa.

Banka će kontrolirati namjensko korištenje kredita na način da će provjeravati cjelokupnu dokumentaciju, pregledavati poslovne knjige Korisnika kredita, te provoditi očevid na mjestu ulaganja. 

Kontrolu namjenskog korištenja kredita može provoditi i Osječko-baranjska županija.
7. ROK OTPLATE KREDITA
Kratkoročni krediti: 

· maksimalno 12 mjeseci.
Dugoročni krediti:
· do 10 godina, pri čemu je moguće ugovaranje počeka do 12 mjeseci.
8. NAČIN OTPLATE KREDITA

Kratkoročni krediti: 

· sukcesivno u ratama ili odjednom.
Dugoročni krediti:
· u mjesečnim, tromjesečnim ili šestomjesečnim ratama.
9. INSTRUMENTI OSIGURANJA
· u skladu s internim aktima Banke i kreditnoj sposobnosti Korisnika kredita.
10. NAKNADA ZA OBRADU ZAHTJEVA
· 0,50% od iznosa odobrenog kredita, jednokratno, prije korištenja kredita.
11. POTREBNA DOKUMENTACIJA 
Popis dokumentacije:

· popunjen obrazac zahtjeva za kreditiranje turističkog sektora na području Osječko-baranjske županije,

· popunjena izjava o korištenim de minimis potporama,

· popunjena izjava o povezanim osobama (priložiti ukoliko postoje povezane osobe),

· popunjena izjava o korištenim državnim potporama male vrijednosti povezanih osoba,

· popunjena izjava o nepostojanju duga prema zaposlenicima, 

· popunjena privola za prikupljanje i obradu osobnih podataka, 

· preslika Upisa u Upisnik obiteljskih poljoprivrednih gospodarstava/Upisnik poljoprivrednika,
· preslika Rješenja o upisu u sudski registar (ili izvatka iz sudskog registra) za trgovačka društva, odnosno presliku rješenja o upisu obrta i početku obavljanja djelatnosti iz obrtnog registra (ili obrtnice) za obrte. U slučaju više osnivača trgovačkog društva priložiti i presliku društvenog ugovora u kojem je vidljiva struktura vlasništva, odnosno u slučaju zajedničkog obrta priložiti presliku ugovora o ortaštvu,

· preslika obavijesti o razvrstavanju poslovnog subjekta prema NKD-u Državnog zavoda za statistiku za trgovačka društva, odnosno izvadak iz obrtnog registra za obrte,

· potvrda Porezne uprave o nepostojanju duga po osnovi javnih davanja ne starija od 30 dana od dana podnošenja zahtjeva,

· preslika Godišnjeg financijskog izviješća (GFI) za posljednje tri godine (predani Registru godišnjih financijskih izvještaja i potvrđenog od strane FINA-e za subjekte koji posluju u sustavu poreza na dobit, odnosno Prijavu poreza na dohodak (obrazac DOH) za prethodnu kalendarsku godinu potvrđen od FINA-e uz koji je potrebno priložiti i pregled primitaka i izdataka za subjekte koji posluju u sustavu poreza na dohodak,

· preslika obrasca JOPPD, stranica A i B, za mjesec prije predaje zahtjeva i potvrda Porezne uprave o njegovom zaprimanju,

· BON 2 ne stariji od 30 dana od dana podnošenja zahtjeva,

· pregled poslovanja tekućeg razdoblja (bruto bilanca/pregled primitaka i izdataka),

· analitika kupaca, dobavljača zaliha, kreditnih obveza te pregled ugovorenih poslova i
· ostala dokumentacija na zahtjev Banke ili Povjerenstva.

12. PODNOŠENJE ZAHTJEVA
Obrazac zahtjeva, obrasce potrebnih izjava i dodatne informacije mogu se dobiti u Upravnom odjelu za turizam, kulturu i sport Osječko-baranjske županije, Šetalište kardinala F. Šepera 12, Osijek ili na internetskim stranicama Osječko-baranjske županije www.obz.hr.

Zahtjevi s propisanom dokumentacijom predaju se u 2 (dva) primjerka osobno ili poštom na adresu:
Osječko-baranjska županija

Upravni odjel za turizam, kulturu i sport putem Pisarnice

Županijska 4, 31000 Osijek

Ovaj javni poziv objavljuje se na internetskim stranicama Osječko-baranjske županije.

13.
Povjerenstvo za provedbu projekta "Kreditna linija za poticanje kontinentalnog turizma" razmatra prispjele zahtjeve, predlaže dodjelu subvencije na kamatnu stopu za zahtjeve koji ispunjavaju potrebne uvjete, te zahtjeve s pripadajućom dokumentacijom dostavlja Banci na daljnje postupanje.
14.
Konačnu odluku o odobrenju kredita donosi Banka s kojom Korisnik kredita zaključuje ugovor o kreditu.
15.
Javni poziv otvoren je do iskorištenja sredstava.

